钦定古今图书集成/明伦汇编/交谊典/第057卷 > 《儒学提举司宴集》何中
## 钦定古今图书集成/明伦汇编/交谊典/第057卷 > 《儒学提举司宴集》何中

贱子久在野，低头事躬畊。堂堂贤宰辅，胡为知姓名。
许辞庠序责，复假宾师称。仰既惭简书，俯仍愧舆评。
公馆良宴会，文雅有馀清。粲粲珠玉质，嗈嗈鸾凤声。
深意修绠汲，雄辞四筵惊。我衰但多感，一出宁非轻。
白日照天碧，耿耿梅花明。城南有归路，西山能送迎。